ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

На седници Изборног већа Филозофског факултета Универзитета у Београду, одржаној 03. априла, 2025. године, изабрани смо у КОМИСИЈУ ЗА ИЗБОР ЈЕДНОГ ванредног професора, за ужу научну област Андрагогија, са пуним радним временом на Одељењу за педагогију и андрагогију.

На конкурс објављен 16.04.2025. године у огласним новинама Националне службе за запошљавање “Послови”, у броју 1127, на интернет страници Филозофског факултета у Београду и на интернет страници Универзитета у Београду, за радно место ВАНРЕДНИ ПРОФЕСОР, ужа научна област: Андрагогија, са пуним радним временом, на одређено време, у трајању од 5 година, пријавио се један (1) кандидат и то доцент Тамара Николић, доктор андрагогије, досадашња сарадница Катедре за андрагогију Одељења за педагогију и андрагогију. Кандидаткиња Тамара Николић је, уз све неопходне информације и прилоге, приложила и своју биографију, библиографију и фотокопије свих публикација.

На основу поднете документације, анализе радова и детаљног увида у досадашњи рад кандидаткиње, подносимо следећи

ИЗВЕШТАЈ

1. Основни биографски подаци

**Тамара Николић** рођена је 20. фебруара, 1974. године у Београду.

**2004**. године је дипломирала на Одељењу за педагогију и андрагогију Филозофског факултета Универзитета Београду, у области андрагогије рада („Потребе кадрова у образовању одраслих за професионалним усавршавањем“).

**2007**. године као стипендисткиња Универзитета у Нотингему за једногодишње мастер студије, Нотингем, Велика Британија и стипендисткиња Министарства за образовање, спорт и омладину Републике Србије за једногодишње мастер студије на Универзитету у Нотингему. Велика Британија завршила је мастер студије Међуљудски односи у образовању на School of Education, University of Nottingham, Great Britain и у области „The Self in Relationship“ одбранила рад под насловом „Who Am I? – Personal Reflections on Self“.

**2009**. године магистрирала је на Одељењу за педагогију и андрагогију Филозофског факултета Универзитета Београду, у области андрагогије слободног времена (одбрањена магистарска теза под насловом „Селф–концепт и образовање у слободном времену студената“).

**2015**. године докторирала је на Одељењу за педагогију и андрагогију Филозофског факултета Универзитета Београду, у области андрагогије слободног времена (одбрањена докторска теза под насловом „Образовање као чинилац квалитета слободног времена одраслих“).

Од 2002 до 2007. године **Тамара Николић** је радила као стручна сарадница за образовање на Народном универзитету „Браћа Стаменоковић” у Београду. Од 2006 до 2007. године радила је као помоћница васпитача (nursery assistant) на University Nursery, University of Nottingham, Велика Британија.

На Одељењу за педагогију и андрагогију Филозофског факултета Универзитета Београду (ужа научна област андрагогија) **Тамара Николић** је од 2008. године радила као сарадник у настави, као асистент од 2010. до 2015. године, а од 2015. године као доцент, на предметима: Андрагогија слободног времена, Андрагогија комуникација и медија, Андрагогија игре и стваралаштва, Драмске технике у образовању одраслих, Образовање и рекреација одраслих, Online образовање одраслих, Игра и стваралаштво у образовању одраслих, Медијско образовање одраслих (основне академске студије андрагогије); Доколичарско образовање одраслих, Комуникационо–медијско образовање одраслих, Учење одраслих и развој заједнице (мастер академске студије андрагогије); Образовање и комуникације одраслих, Теорије доколице и образовање одраслих, Образовање и слободно време одраслих (докторске академске студије андрагогије).

Главне области њеног интересовања и истраживања су: игра, импровизација и развој у одраслом добу; комуникација, међуљудски односи и образовање; медијска писменост и медијско образовање одраслих; примењено позориште, драмске технике и употреба перформанса у образовању; слободно време, рекреација и доколичарско образовање одраслих.

1. **Програми размене наставника и стручна усавршавања**

Током школске **2010/2011**. године као стипендисткиња Eastside Institute for Group and Short Term Psychotherapy **Тамара Николић** је учествовала у једногодишњем програму усавршавања – International Class 2010, Њујорк, САД. **2019.** године стекла је сертификат швајцарске асоцијаце за образовање одраслих за тренере у области образовања одраслих.

**2019**. године завршила је мастер студије „Примењено позориште“ на Академији уметности Универзитета у Новом Саду и у области примењеног позоришта одбранила рад под насловом „Лекције из феминизма – Пројекат позоришта у образовању“.

**Тамара Николић** је учествовала у више програма размене наставника. **2014.** године у периоду од два месеца је за потребе истраживачког рада на изради докторске дисертације била у студијској посети Универзитету у Куимбри (University of Coimbra), Португал. Од 6. до 17. фебруара **2017**. године била је ангажована као предавач и модератор на зимској школи Јулиус Максимилиан универзитета у Вирцбургу, Немачка (*Innovative teaching methods for adult and lifelong learning*). Од 11. до 24. јуна, **2019**. године била је ангажована као предавач на Јулиус Максимилиан универзитету у Вирцбургу, Немачка (курс *Adult Leisure Education* и радионица *Drama Techniques in Adult Education*). На Шумарском факултету Универзитета у Београду, на смеру Пејзажна архитектура – мастер студије, одржала је онлајн предавање на тему: *Образовни аспекти процеса старења и карактеристике припадника старијег доба*., децембар, **2020**. Била је гостујући предавач **2023**. године за студенте докторских студија и истраживаче на RPTU, Kaiserslautern, Немачка (*Unlocking Creative Potential: The Art of Performative Learning*), а током септембра **2024**. године гостујући предавач на Escola Politècnica Superior d’Enginyeria de Vilanova i la Geltrú (Universitat Politècnica de Catalunya), у Барселони, Шпанија.

1. **Радови**

Анализирали смо научне радове објављене у периоду од претходног избора **др Тамаре Николић** у звање доцента.

1. Николић, Т. (2025). **Слобода да бирам: слободно време и образовање у одраслом добу**. Филозофски факултет Универзитета у Београду, 398 стр. ISBN–978–86–6427–364–0. **(M42)**

У монографији „*Слобода да бирам: слободно време и образовање у одраслом добу*“ презентовано је сложено и обухватно истраживање слободног времена као комплексног, мултидимензионалног феномена у савременом друштву, обележеног брзим темпом живота, радом, комерцијализацијом и технолошком презасићеношћу. Посебан акценат стављен је на андрагошки приступ, који служи као потка за анализу тога како одрасли уче кроз и унутар слободног времена, доприносећи личном развоју и друштвеној укључености. Ауторка износи солидно научно утемељено схватање да слободно време није само простор за одмор, већ и за критичко промишљање, креативност и активну сарадњу, те разматра његов теоријски, културни и образовни значај. Монографија је структурисана у четири повезана поглавља која обухватају теоријске, практичне и перформативне аспекте, уз осврт на могућности ослобађања слободног времена од утилитаристичких и комерцијалних ограничења, с циљем оснаживања појединца и заједнице кроз образовање и друштвени развој.

Монографија „*Слобода да бирам: слободно време и образовање у одраслом добу*“ полази од премисе да су основне карактеристике слободног времена историјски и културолошки условљене, као и да принципи образовања за слободно време задржавају своју трансдисциплинарну и применљиву природу у различитим подручјима. Посебан акценат стављен је на андрагошки приступ кроз који се истражује међузависност слободног времена и образовања одраслих као повезаних феномена.

Инспирисана идејом да је потребно ново разумевање слободе, ауторка доводи у питање конвенционална схватања слободе као пуке доступности избора и способности да се за њих определимо. Уместо тога, ауторка нуди ново схватање према коме права слобода лежи у људској способности да генерише нове могућности кроз креативност, смештајући слободу не унутар унапред дефинисаних друштвених оквира, већ у неограничен потенцијал за непрекидну трансформацију. Истинска слобода се, према тој перспективи, не огледа у сналажењу унутар постојећих опција, већ у способности да их редефинишемо. Такво схватање слободе, сматра она, директно се повезује са слободним временом и образовањем одраслих, и постављаја их као трансформативне просторе у којима појединци могу развијати креативност и активно обликовати сопствена искуства.

У ширем смислу, у монографији се слободно време третира као потенцијално трансформативан простор за учење, лични развој и друштвену промену. Четири поглавља развијају различите аспекте: од перформативног потенцијала слободног времена, преко теоријских приступа, до андрагошких и емпиријских димензија, закључујући да слободно време представља простор за еманципацију, рефлексију, креативност и социјално деловање. Кроз тако дизајниран приступ, ауторка пледира за нови поглед на слободно време као простор који подстиче учење у слободи, с циљем стварања смисленијег и слободнијег живота у одраслом добу.

Прво поглавље монографије нуди свеобухватну анализу андрагошких аспеката слободног времена, позиционирајући андрагогију слободног времена као посебну научну дисциплину, истражује њене концептуалне основе, предмет, домет, интердисциплинарне везе и методолошке особености, уз историјски осврт на улогу андрагогије слободног времена у друштвеним наукама. Поглавље се заокружује представљањем интегративног модела образовања за слободно време, који пружа структуриран оквир за концептуализацију слободног времена из андрагошке перспективе. Тај модел гради основу монографије и омогућава даље истраживање односа између слободног времена, образовања и учења током целог живота. Циљ је промовисање интегрисаног модела образовања одраслих, који укључује три димензије: образовање за, у и о слободном времену, фокусирајући се на процес учења као активан и креативан, у служби личног и друштвеног развоја. Предложени модел није статичан или универзалан, већ представља својеврсну еволутивну и динамичну мапу која подстиче кретање кроз колективну креативност, истраживање нових идеја и иновативне приступе учењу током живота.

Друго поглавље монографије посвећено је свеобухватном разматрању теоријских и практичних аспеката слободног времена. Полазећи од историјског развоја и промена значења појма слободног времена, анализира се његова улога у контексту потрошачког друштва, уз посебан осврт на појам „*друштва доколице*“ и његове импликације у савременом социјалном моделу. У поглављу се истражују различити теоријски оквири – филозофски, социолошки, антрополошки и феминистички – који се користе у разумевању слободног времена, са посебним фокусом на андрагошки приступ, који истражује његов трансформативни потенцијал у образовању одраслих. Такође, разматра се разлика између модерних и постмодерних тумачења слободног времена, као и три водеће дебате: да ли је слободно време универзално или друштвено конструисано, широке или ограничене дефиниције, као и у којем контексту га треба посматрати – као индивидуалну или културолошки условљену појаву. Тим приступом ауторка наглашава да слободно време није фиксирана категорија, већ се конституише кроз динамичну интеракцију личних, друштвених и теоријских перспектива, што указује на његову сложену и променљиву природу.

Треће поглавље монографије дубље истражује андрагошке димензије слободног времена, фокусирајући се на концепте као што су искуство слободног времена, самопотврђивање, однос између рада и слободног времена, мотивација, као и улога рефлексивности у образовању за слободно време. Посебна пажња посвећена је перцепцији времена и слободе, као и начинима на које слободно време доприноси личном развоју, физичком и менталном благостању, задовољству, слободи, аутономији и друштвеној повезаности. Ауторка кроз критику потрошачке културе указује на потребу за критичким разумевањем утицаја тих структура на обликовање односа између рада и слободног времена у образовању одраслих. Предлаже лудички и разигран приступ изучавању слободног времена, који подстиче креативност, интердисциплинарност и адаптацију на нове изазове. Тај приступ промовише образовање као отворен процес, који омогућава учешће кроз игру, машту и иновацију, те доводи у питање круте границе између рада и одмора у савременом друштву. У складу са тиме, предлаже се усвајање става инспирисаног класичним концептом *scholé*, који наглашава смиреност, отвореност и флексибилност у суочавању са животним изазовима, укључујући рад. Та перспектива ставља нагласак на квалитет искуства и личне трансформације, позиционирајући слободно време као важан простор за учење током целог живота.

Последње поглавље монографије посвећено је слободном времену као кључном простору за личну и друштвену трансформацију образовањем. Истиче се да образовање за слободно време превазилази обогаћивање личног живота и подстиче активан, критички и друштвено одговоран однос према слободном времену. Анализирају се изазови савремене перцепције слободног времена, посебно његове инструментализације, комерцијализације и индивидуализације, што доводи до пасивне потрошње и „кризе доколице“. Као одговор, у фокусу је улога образовања у промовисању свесног и активног коришћења слободног времена, као простора за рефлексију, креативност и друштвено деловање. Истражује се како образовање може оснажити појединце и заједнице, пружајући им вештине и свест за конструктивно искоришћавање слободног времена у служби личног развоја и друштвене промене. Централна порука је да слободно време није пасивна зона, већ активан простор за само-обогаћење и друштвени ангажман, при чему образовање одраслих игра кључну улогу у његовом ослобађању, преиспитивању друштвених норми и стварању одговорнијег, свесног и солидарног друштва. Приказана је и сажета анализа теорија и методологије које могу водити ка трансформативном образовању, наглашавајући његову улогу у обликовању активног и оснаженог друштва.

У Закључку монографије истиче се да слободно време није статична или универзална категорија, већ динамичан и многозначан феномен који се мења у зависности од историјског, културног и друштвеног контекста. Анализом различитих теоријских и андрагошких приступа показано је да слободно време може бити снажан ресурс за доживотно и целоживотно учење, креативност, критичку рефлексију и друштвену трансформацију. Уместо да буде само пасивна разонода, оно може постати простор за преиспитивање друштвених вредности, развијање нових компетенција, јачање идентитета и подстицање солидарности. Кључно је, истиче ауторка, да у овом процесу активну улогу има образовање одраслих као посредник, водич и покретач промена.

Посебан значај монографије је да не нуди фиксне дефиниције или готове моделе, већ отвара простор за критичко и креативно преиспитивање улоге слободног времена и образовања, наглашавајући њихову међузависност и еволутивну природу. Она позива читаоце да размишљају о својим изборима, истражују нове могућности личног раста и промишљају слободно време као трансформативну праксу у свакодневном животу. У време када га колонизује потрошачки и продуктивистички приступ, неопходно је да слободно време вратимо као простор слободе, игре и смисла, који подстиче људску креативност, лични развој и друштвено повезивање, наглашава ауторка.

1. Bulajić, A., Nikolić, T. & Vieira, C. C. (2020). **Introduction: Contemporary World and Adult Learning and Education.** In A. Bulajić, T. Nikolić, & C. C. Vieira, (Eds.) *Navigating through Contemporary World with Adult Education Research and Practice* (pp. 9–30). Institute for Pedagogy and Andragogy, Faculty of Philosophy, University of Belgrade, ESREA, Adult Education Society. **(M14)**

Аутори уводног текста у зборнику „*Navigating through Contemporary World with Adult Education: Research and Practice*“ истичу да та публикација представља колективни напор истраживача и практичара из различитих земаља, који настоје да одговоре на изазове савременог света и осветле трансформативни потенцијал образовања одраслих. Они приказују развој тог подручја од маргинализоване методе до признате академске дисциплине, која данас обухвата широк спектар приступа и критичких теорија. Образовање одраслих се више не своди само на професионално усавршавање, већ постаје алат друштвене промене, правде и оснаживања социјално и економски маргинализованих група.

У тексту се наглашава да образовање одраслих мора у будућности да се измести од доминантног стицања тржишно корисних вештина, ка развијању критичког мишљења, емотивне отпорности и друштвене ангажованости. Улога андрагога се према мишљењу аутора мења у правцу фацилитатора који подстиче мотивацију и индивидуално учење, али се указује и на ризике комерцијализације и прекомерне употребе технологија и вештачке интелигенције. Аутори закључују да је образовање одраслих на раскрсници између репродукције друштвених односа и потенцијала за друштвене промене, те да ће његова будућност зависити од тога да ли ће заступати тржишну ефикасност, критички отпор или њихову синтезу у креирању праведнијег и одрживог друштва.

1. Николић, Т. (2021). **„Да, и...“ принцип: импровизација као метода образовног рада.** *Андрагошке студије*, *1*, 75–90. <https://doi.org/10.5937/AndStud2101075N> **(М24)**

Рад се бави представљањем и анализом образовне радионице импровизације под називом „Да, и...“, осмишљенe као модел учења импровизацијских техника за особе које се баве образовањем, посебно образовањем одраслих. У фокусу рада је принцип „да, и...“, као основно правило импровизације и метафора за отвореност, прихватање и надоградњу идеја у образовном процесу, што трансформише динамику групног учења у колективно стварање знања. Tа структура комуникације, уз активирање поверења и сарадње, подстиче креативност, дивергентно размишљање и учешће свих чланова, без обзира на предзнања, што доприноси развоју аутентичне размене и дијалога. Импровизација се у овом контексту не схвата само као уметнички израз, већ као педагошка метода која подстиче дијалог, сарадњу и активну партиципацију, дајући простор за експериментисање и креирање знања у садашњем тренутку, што омогућава развој фацилитаторских компетенција и стварање инклузивног, динамичног образовног окружења.

1. Koruga, N., Nikolić, T. & Bulajić, A. (2021). **The role of adult learning in the community in strengthening democratic participatory practices**. In B., Mikulec, S. Kump, & T. Košmerl, (Eds.). *Reflections on Adult Education and Learning: The Adult Education Legacy of Sabina Jelenc Krašovec* (pp.151–163). The Scientific Research Institute of the Faculty of Arts, Ljubljana. **(M14)**

У савременом друштвеном контексту, који карактеришу неизвесност, комплексност и криза демократских вредности, образовање одраслих у заједници добија кључну улогу у јачању демократских и партиципативних пракси. Аутори истичу важност преласка од инструменталног схватања доживотног учења ка образовању које подстиче солидарност, машту, политичко ангажовање и заједничко деловање, при чему се као кључни простор за учење, кроз неформалне активности образовања и учења у јавним и културним просторима, препознаје заједница. Учење у заједници се посматра као процес који омогућава трансформацију како појединца, тако и окружења, кроз стварање аутономних зона, колективних пракси и директне акције, уз нагласак на активну улогу наставника за одрасле и фацилитатора као равноправних учесника који подстичу креирање подстицајног окружења за развој демократских капацитета и критичке културе. Такви процеси, који се одвијају у неформалном, само–организованом контексту, преиспитују традиционалне улоге и наглашавају важност активног учешћа, колективног знања и јавних презентација као начина за обликовање демократског и социјалног живота.

1. Николић, Т. (2022). **Време за себе – усклађивање онлајн студирања и слободног времена**. *Андрагошке студије*, *2*, 47–59. <https://doi.org/10.5937/AndStud2202047N> **(М23)**

У раду је представљено истраживање начина на које су студенти током преласка на онлајн студирање доживљавали и организовали слободно време у условима пандемије, уз осврт на утицај нео–либералног концепта који подређује слободно време постизању жељене перформансе и индивидуалној одговорности. Резултати показују да студенти у великој мери слободно време перципирају као простор за регенерацију и обавезу, где оно служи као подршка у обављању образовних задатака, али и као извор притиска и осећаја кривице када се планови не реализују. Онлајн студирање додатно мења схватање слободе, те се време све више доживљава као континуум обавеза у којем се границе између рада и одмора бришу, што одражава управљање временом у оквиру нео–либералне логике, али такође отвара простор за колаборативне и креативне моделе образовања у слободном времену. У закључку се наглашава потреба за развојем критичке педагогије/андрагогије која ће промовисати колективно оснаживање и аутономију у управљању слободним временом и образовањем за слободно време, као алат за демократизацију и хуманизацију образовних процеса у савременом друштву.

1. Николић, Т., Коруга, Н. & Млађеновић, К. (2022). **Међугенерацијско позориште заједнице као основа за учење визуелним методама**. У А., Јоксимовић, Б. Шкорц, & М. Боснар (Ур.), Перспективе уметничког образовања: перспективе и исходи (стр. 60–75). Универзитет уметности у Београду **(М33)**

У раду је представљено истраживање потенцијала међугенерацијског позоришта као простора за учење одраслих кроз уметничке и визуелне методе. Аутори објашњавају како процес стварања представе, засноване на личним сећањима учесника различитих генерација прераста у заједничко учење и рефлексију, уз коришћење визуелних апликација попут „Слика – једна прича“ и „Мој печат“. Истраживање, реализовано током пројекта „Међугенерацијски дијалог“, показује да ове методе подстичу дубљу рефлексију, социјалну кохезију и дијалог међу генерацијама, при чему учесници наглашавају да уметност и визуелне технике омогућавају лични и колективни развој, граде мостове између различитих идентитета и стварају услове за демократски дијалог. Уметност као инклузивна и партиципативна форма показује се као снажан инструмент за образовање одраслих у време неизвесности и социјалне фрагментације.

1. Koruga, N. & Nikolić, T. (2023). **Intergenerational communities: advancing educational equity through community learning**. In M. Radulović, & M. Trajković, (Eds.) Towards a more equitable education: from research to change, 29th International Scientific Conference “Educational Research and School Practice” December 1st, 2023 (pp. 99–103). Institute for Educational Research, Belgrade. **(M33)**

Образовање старијих у Србији бележи напредак захваљујући концепту живота као целине, али и даље су присутни изазови у финансирању, разноликости понуде и приступачности. Док универзитети за треће доба представљају институционални модел, и даље постоји потреба за праведнијим приступима који узимају у обзир различите потребе учесника. У том контексту, рад наглашава разлику између једнакости (једнаких услова за све) и правичности (подршке зависно од потреба). Као пример добре праксе истиче се Међугенерацијски волонтерски центар (МВЦ), који креира демократичан, сараднички простор за учење, без финансијских препрека. За разлику од формалних модела, МВЦ нуди флексибилне, персонализоване и бесплатне програме у локалној заједници, укључујући радионице, позориште и дигиталну писменост, те промовише међугенерацијско учење, инклузију и коришћење локалних ресурса. Ова пракса доприноси социјалној укључености, осећају сврхе и демократији у образовању и представља модел који превазилази ограничења институционалног система и подстиче развој праведнијег друштва.

1. Коруга, Н. & Николић, Т. (2021). **Промишљање простора као основа за трансдисциплинарно истраживање дигиталног образовања**. У В. Џиновић, & Т. Никитовић, (Ур.). Квалитативна истраживања кроз дисциплине и контексте: осмишљавање сличности и разлика, XXVI научна конференција “Педагошка истраживања и школска пракса”, (стр. 44–48). Институт за педагошка истраживања и Институт за психологију Филозофског факултета Универзитета у Београду **(М63)**

У раду је представљено истраживање образовног искуства студената током ванредног стања услед пандемије COVID–19 и преласка на онлајн наставу, уз фокус на теоријске, методолошке и епистемолошке изазове квалитативног истраживања у кризним условима. Коришћењем постмодерних и трандисциплинарних приступа, аутори анализирају учење помоћу дигиталне технологије као посебно искуство које захтева нови оквир истраживања и превазилази границе традиционалних дисциплина. Пандемија је дигитализацијом образовања померила границе између приватног и јавног простора, стварајући хибридни простор у коме се лични и институционални аспекти међусобно прожимају. Рад примењује концепте *dérive* (емотивног лутања кроз простор) и *détournement* (креативног обилажења значења) као стратегије за разумевање емоционалних, просторних и политичких димензија учења у новом контексту. У светлу трандисциплинарности, истраживање наглашава важност интеграције различитих реалности и субјективних наратива, као и употребу естетских метода попут колажа и критичке медијске писмености у обликовању нових теоријских модела. Закључно, рад позива на радикално преиспитивање образовног процеса у дигиталној епохи кроз трандисциплинарни, критички и рефлексивни приступ, који отвара пут за развој алтернативних образовних модела заснованих на слободи, креативности и социјалној правди.

1. Николић, Т. (2022). **Шта образовање јесте, а шта може да буде? – Криза као прилика за промишљање образовања**. У Ж., Крњаја, М. Сенић Ружић, & З. Милошевић (Ур.), Образовање у време кризе и како даље, Сусрети педагога – Национални научни скуп, 7. мај 2022 (стр. 119–124). Друштво педагога Србије и Институт за педагогију и андрагогију Филозофског факултета Универзитета у Београду **(М63)**

У раду је представљено разматрање улоге образовања у савременом друштву кроз његов потенцијал да унапреди квалитет живота одраслих, нарочито у условима криза које откривају слабости постојећих образовних парадигми. Ауторка истиче да су доминантни правци образовања све усмеренији на утилитарне циљеве припреме за тржиште рада, док се етичке, политичке и трансформативне димензије избегавају. Наглашава се потреба за образовањем које развија критичко мишљење, рефлексивност, креативност и способност за континуирано учење, што су кључне компетенције за живот у нестабилном и неизвесном свету. У светлу пандемијских изазова, образовање се посматра као простор за оснаживање и сналажење у новим условима, као и за њихово преобликовање. Анализа различитих аспеката квалитета живота показује како образовање може деловати свеобухватно и оснажујуће, ако се ослободи тржишних захтева и врати друштвеној и еманципаторској функцији. Критички оријентисано образовање не подразумева само садржаје за разумевање света, већ и методологију која омогућава учесницима да развијају способност саморефлексије, промишљања процеса учења и његових друштвених последица. Ауторка се залаже за образовање које подстиче друштвене промене и лични развој, уз препознавање кризе као прилике за реформисање и наглашава важност увођења мета–компетенција – сумње, саморефлексије, критичности, креативности и способности учења како темеља образовања за 21. век.

Разматрани резултати научног рада др Тамаре Николић засновани су на прецизном и систематичном самосталном и тимском истраживачком раду који обухвата откривање и тумачење примарних савремених научних извора, као и компетентну примену методологије андрагошких истраживања. Избор тема истраживања којима се др Тамара Николић бави је аутентичан и иновативан, чиме се она сврстава у ред изузетних истраживача образовања и учења одраслих из перспективе слободног времена, доколице, игре и позоришта као контекста учења одраслих. Научни допринос кандидаткиње др Тамаре Николић у области андрагогије првенствено је садржан у примени релевантне и иновативне методологије и избору тема истраживања, а значај њеног научног рада потврђује публикација резултата у издањима реномираних међународних и домаћих издавача и научних институција, као и остварена цитираност у научној литератури.

1. **Учешће на пројектима**

Од последњег избора у звање доцента, др Тамара Николић је учествовала на пројекту Министарства за науку и технолошки развој Републике Србије „Образовање и учење – претпоставке европских интеграција” реализованом од 2008. до 2010. године на Институту за педагогију и андрагогију Филозофског факултета Универзитета у Београду. Од 2011. до 2020. године учествовала је на пројекту Министарства за науку и технолошки развој Републике Србије „Модели процењивања и стратегије унапређивања квалитета образовања у Србији” на Институту за педагогију и андрагогију Филозофског факултета Универзитета у Београду. Током 2022. године учествовала је у реализацији научноистраживачког пројекта „Човек и друштво у време кризе“, Филозофског факултета Универзитета у Београду. Од 2024–2025. године учествовала је у реализацији пројекта Министарства науке, технолошког развоја и иновација Републике Србије у склопу финансирања научноистраживачког рада на Универзитету у Београду – Филозофском факултету (број уговора 541–03–137/2025–03/200163).

1. **Педагошки рад**

ДрТамара Николић има осамнаестогодишње искуство у педагошком раду са студентима на Студијској групи за андрагогију Одељења за педагогију и андрагогију. Од последњег избора у звање доцента др Тамара Николић је држала наставу из следећих предмета: Андрагогија слободног времена, Андрагогија комуникација и медија, Андрагогија игре и стваралаштва, Драмске технике у образовању одраслих, Образовање и рекреација одраслих, Online образовање одраслих, Игра и стваралаштво у образовању одраслих, Медијско образовање одраслих (основне академске студије андрагогије); Доколичарско образовање одраслих, Комуникационо–медијско образовање одраслих, Учење одраслих и развој заједнице (мастер академске студије андрагогије); Образовање и комуникације одраслих, Теорије доколице и образовање одраслих, Образовање и слободно време одраслих (докторске академске студије андрагогије). Просечна оцена у студентским анкетама за наведене курсеве коју је др Тамара Николић добила је 4,68.

Ментор је за израду два мастер рада (израда је у току) и члан комисије при изради три мастер рада:

* Менторство за израду завршног рада на мастер студијама андрагогије: Луна Милутиновић: *Учење игром у искуству студената андрагогије* (рад у току)
* Менторство за израду завршног рада на мастер студијама андрагогије: Марија Петровић: *Перспективе старијих одраслих о улози дигиталних вештина у слободном времену* (рад у току)
* Чланство у комисији за израду завршног рада на мастер студијама андрагогије: Тијана Атанасијадис: *Трансформативно учење и развој вештина саветовања андрагога*. Рад одбрањен 2022. на Филозофском факултету, Универзитет у Београду.
* Чланство у комисији за израду завршног рада на мастер студијама андрагогије: Кристина Милановић: *Мобилност студената и развој кључних компетенција*. Рад одбрањен 2022. на Филозофском факултету, Универзитет у Београду.
* Чланство у комисији за израду завршног рада на мастер студијама андрагогије: Биљана Клисарић: *Активности учења запослених као чинилац развоја компетенција за тимски рад*. Рад одбрањен 2022. на Филозофском факултету, Универзитет у Београду.

ДрТамара Николић чланица је две комисије за израду докторске дисертације (израда два рада је у току, један је одбрањен).

* Чланица је комисије за израду завршног рада на докторским студијама педагогије: Марија Булатовић: *Импровизација у наставном процесу: теоријске и практичне импликације* (рад у току)
* Чланица је комисије за израду завршног рада на докторским студијама андрагогије: Наталија Гојак: *Компетенције универзитетских наставника за рад са студентима са инвалидитетом* (рад у току)

1. Стручно-професионални допринос

Др Тамара Николић је чланица уредништва часописа Андрагошке студије од 2020. године. (М23).

Чланица је:

* уређивачког одбора међународног зборника радова: Bulajić, A., Nikolić, T. & Vieira, C. C. (2020) (Eds.) Navigating through Contemporary World with Adult Education Research and Practice. Institute for Pedagogy and Andragogy, Faculty of Philosophy, University of Belgrade; ESREA – European Society for Research on the Education of Adults; Adult Education Society, Serbia.
* програмског одбора научно-стручне конференције са међународним учешћем „Креативно образовање – Спремност на неспремност“ у организацију БазАрт репрезентативног удружења у култури за област научно-истраживачких и образовних делатности. Београд, децембар, 2020.
* програмског одбора 10. научно-стручне конференције са међународним учешћем „Да сам ја не(т)ко – Снага заједништва“ у организацију БазАрт репрезентативног удружења у култури за област научно-истраживачких и образовних делатности. Београд, јун/јул, 2024.

1. Допринос академској и широј заједници

ДрТамара Николић чланица је:

* факултетске Комисије за студентска питања (представница Одељења за педагогију и андрагогију од 2021-2024. године)
* факултетске Комисије за истраживачку делатност (представница института на Филозофском факултету од 2024. године)
* Комисије за упис на мастер студије андрагогије на Одељењу за педагогију и андрагогију (од 2020. године и даље)
* Комисије за диференцијалне испите за упис на основне, мастер и докторске студије андрагогије на Одељењу за педагогију и андрагогију (од 2024. године).

ДрТамара Николић је:

* одржала радионицу и дискусију на научно-стручној конференцији са међународним учешћем „*Креативно образовање – Спремност на неспремност*“ под називом: *Игра и импровизација у дигиталном окружењу за учење . Доц. др Тамара Николић, Универзитет у Београд Филозофски факултет . Београд, Пароброд. Јули, 2021.*
* гостовала у научно-образовној емисији *Студио знања*, 139. емисија (TВ РТС 24.06.2022.) – тема „Импровизација“.
* гостовала у научно-образовној емисији *Све боје живота*, (TВ РТС 22.02.2022.) Интервју за прилог поводом Међународног дана образовања. Претходна гостовања: 03.10.2021. и 24.10.2021.).
* учествовала на панелу: „*What’s The DRAMA With Science Communication*“ 24.12.2022. у организацији Центра за промоцију науке, у оквиру конференције: *Open Science Communication Conference – OpenSciComm 2022,* November 24-25, 2022, Yugoslav Film Archive, Belgrade, Serbia.
* учествовала на јавном семинару на позив организације Шкоград у оквиру пројекта: *Redisigning playskapes with children in the Western Balkans:* Public seminar - reflective talk: Play begins when we appear! (Monday 16.5. 17h - 20h, Faculty of Philosophy Belgrade).
* учествовала као водитељка радионице: *Visible and Invisible Knowledge in the Participative Research Approach* (Nikola Koruga & Tamara Nikolić) на EERA (European Educational Research Association) Summer School 2023: *Inclusive Approaches to Education*, 12-14. July, University of Belgrade, Faculty of Philosophy, Serbia.
* учествовала као водитељка радионице*: Како да се сложимо када се не слажемо? Кључни фактири успешне комуникације*. На Отвореним вратима Филозофског факултета, април, 2023 и 2024.
* учествовала као водитељка уводне и завршне радионице „*Ремапирање моћи*“ на 8. Националној научно-стручној конференцији са међународним учешћем „Центри и маргине“, Установа културе Пароброд, Београд, јул, 2022.

1. Сарадња са другим високошколским, научноистраживачким установама, односно установама културе или уметности у земљи и иностранству

* ДрТамара Николић је учествовала у пројекту „Ми-Леве: снаге које се не виде“**,**  које је подржало Министарства културе и информисања у Републици Србиjи у 2021. години – у својству координатора научног истраживања и водитељке образовано-уметничких радионица које су резултирале представом физичког театра о позицији образоване жене у српском друштву, инспирисана Милевом Марић Анштајн, под називом *Вредност жене*, премијерно изведене у Магацину, децембар, 2021.
* ДрТамара Николић је чланица ESREA (European Society for Research in Adult Education).

Закључно мишљење и предлог Комисије:

Комисија констатује да др Тамара Николић досадашњим радом испуњава све формалне услове прописане Критеријумима за стицање звања наставника на Београдском универзитету и Ближим условима које је прописао Филозофски факултет у Београду, за избор у звање ванредног професора, као и све друге услове наведене у реферату.

Поред формалне испуњености услова, кандидаткиња др Тамара Николић је на основу свог досадашњег рада показала способност истраживачког и оригиналног, аутентичног научног рада, изванредне способности и изузетне потенцијале за педагошки рад, посвећеност научном и наставном раду и давању на увид његових резултата, дар за комуникацију и преношење знања, лојалност, кооперативност и колегијалност на Одељењу за педагогију и андрагогију и на Филозофском факултету у Београду, као и способност ширења угледа андрагогије, Одељења за педагогију и андрагогију, Филозофског факултета и Универзитета у Београду у другим срединама, као и у земљи и региону.

На основу изложеног, Комисија констатује да кандидаткиња испуњава све услове за избор у звање за које конкурише, те са задовољством предлаже Изборном већу Филозофског факултета Универзитета у Београду да др Тамару Николић изабере у звање ванредног професора за ужу научну област Андрагогија, са пуним радним временом на Одељењу за педагогију и андрагогију, на одређено време од 5 година.

**Београд, 12.06.2025. године**

Комисија:

Др Кристинка Овесни, редовни професор

Филозофски факултет Универзитета у Београду

Др Нада Качавенда Радић, редовни професор у пензији

Филозофски факултет Универзитета у Београду

Др Милица Марушић Јаблановић, виши научни сарадник

Институт за педагошка истраживања у Београду